 (10) การควบคุมภายใน 

สรุปรายงานผลการตรวจสอบระบบการควบคุมภายใน

สำหรับปี 2550 บริษัท ดีลอยท์ ทู้ช โธมัทสุ ไชยยศ จำกัด (บริษัทที่ปรึกษา)
ได้ดำเนินการตรวจสอบระบบการควบคุมภายในของ บริษัท ฟูรูกาวา เม็ททัล (ไทยแลนด์) จำกัด
(มหาชน) เป็นที่เรียบร้อยแล้ว โดยแบ่งการตรวจสอบเป็น 3 ระยะ ครอบคลุม 8 หน่วยงาน ได้แก่

ระยะที่ 1 ฝ่ายทรัพยากรบุคคล แผนกเงินเดือน (โรงงาน), ฝ่ายขนส่ง และฝ่ายจัดซื้อ

ระยะที่ 2 ผ่ายบัญชีและการเงิน,ฝ่ายทรัพยากรบุคคล-แผนกเงินเดือน (สำนักงานใหญ่)
และการควบคุมระบบงานสารสนเทศ

ระยะที่ 3 ฝ่ายงานทั่วไป, ฝ่ายซ่อมบำรุง และฝ่ายควบคุมคุณภาพ

ตามที่บริษัทที่ปรึกษา
ได้รับมอบหมายจากบริษัทให้ดำเนินการตรวจสอบระบบการควบคุมภายในของฝ่ายงานข้างต้น
บริษัทที่ปรึกษาได้ดำเนินการตรวจสอบระบบควบคุมภายใน
เพื่อให้มั่นใจว่าการปฏิบัติงานเป็นไปตามระเบียบข้อบังคับที่ผู้บริหารกำหนดขึ้น
โดยมุ่งให้การตรวจสอบครอบคลุมประเด็นต่าง ๆ ในเบื้องต้นดังนี้

-   ความถูกต้องและสมบูรณ์ของข้อมูลทางการเงิน

-   การปฏิบัติตามนโยบายแผนงานและกฎข้อบังคับของทางบริษัท

-   การใช้ทรัพย์สินเพื่อให้เกิดประโยชน์สูงสุด

-   การบรรลุวัตถุประสงค์และเป้าหมายของการดำเนินงาน

  อีกทั้ง บริษัทที่ปรึกษาอ้างอิงแนวทางการปฏิบัติงานที่ดี (Best Practices)
  ในการให้คำแนะนำแก่ผู้บริหารของบริษัทฯ

วิธีการที่ใช้ในกระบวนการตรวจสอบ
ประกอบด้วยการสัมภาษณ์ผู้บริหารและพนักงานที่เกี่ยวข้องในแต่ละฝ่ายของบริษัทฯ
การสอบทานนโยบายและแนวทางการปฏิบัติงาน
และการสอบทานเอกสารในกระบวนการปฏิบัติงานที่เกี่ยวข้อง
โดยสุ่มตัวอย่างรายการระหว่างเดือนพฤศจิกายน 2549 ถึงเดือนเมษายน 2550
สำหรับการตรวจสอบในระยะที่ 1 ระหว่างเดือนมกราคม 2550 ถึงเดือนมิถุนายน 2550
สำหรับระยะที่ 2 และระหว่างเดือนพฤษภาคม 2550 ถึงเดือนตุลาคม 2550 สำหรับระยะที่ 3
การสุ่มตัวอย่างดังกล่าว
เพื่อสอบทานความครบถ้วนและความมีประสิทธิภาพของระบบการควบคุมภายในที่สำคัญ

จากผลการตรวจสอบระบบการควบคุมภายในของฝ่ายงานข้างต้นในปี 2550
บริษัทที่ปรึกษาพบประเด็นซึ่งบริษัทฯ ควรพิจารณาแก้ไขปรับปรุง จำนวนทั้งสิ้น 16 ประเด็น
ซึ่งประกอบด้วย :

-   ประเด็นที่จัดว่ามีระดับความเสี่ยงสูง 1 ประเด็น

-   ประเด็นที่จัดว่ามีระดับความเสี่ยงปานกลาง 8 ประเด็น และ

-   ประเด็นที่จัดว่ามีระดับความเสี่ยงต่ำ 7 ประเด็น

  ทั้งนี้ ผู้บริหารเห็นชอบตามคำแนะนำทั้งหมด

นอกจากนี้ จากการติดตามผลการตรวจสอบที่ตรวจพบในปี 2549 ของฝ่ายทรัพยากรบุคคล –
แผนกเงินเดือน (โรงงานและสำนักงานใหญ่) ฝ่ายขนส่ง ฝ่ายจัดซื้อ ฝ่ายบัญชีและการเงิน
ฝ่ายงานทั่วไป ฝ่ายซ่อมบำรุง และฝ่ายควบคุมคุณภาพ พบว่า บริษัทฯ
ได้ดำเนินการปรับปรุงแก้ไขตามคำแนะนำของบริษัทที่ปรึกษาอย่างเหมาะสมแล้ว 28 ประเด็น จาก
40 ประเด็น และอยู่ในระหว่างดำเนินการแก้ไข 12 ประเด็น

จากการตรวจสอบระบบการควบคุมภายในของฝ่ายงานตามระยะเวลาที่ทำการตรวจสอบข้างต้น
บริษัทที่ปรึกษาสรุปผลการตรวจสอบได้ว่า บริษัทฯ
มีระบบการควบคุมภายในที่เพียงพอและเหมาะสมในการป้องกันและควบคุมทรัพย์สินของบริษัทที่อาจเกิดความเสียหายจากกระบวนการปฏิบัติงานของบริษัทฯ

สรุปรายงานจากคณะกรรมการตรวจสอบ

คณะกรรมการ บริษัท ฟูรูกาวา เม็ททัล (ไทยแลนด์) จำกัด (มหาชน)
จัดตั้งคณะกรรมการตรวจสอบและมอบหมายให้คณะกรรมการตรวจสอบปฏิบัติหน้าที่ตามข้อกำหนด
ซึ่งประกอบด้วยกรรมการที่เป็นอิสระของบริษัทฯ จำนวน 3 ท่าน ดังต่อไปนี้

  1. นายโกวิทย์ โปษยานนท์ ประธานกรรมการตรวจสอบ

  2. นายวิบูลย์ อังสนันท์ กรรมการตรวจสอบ

  3. นายฮิโรชิ ยามาโมโตะ กรรมการตรวจสอบ

  โดยมีนางนิตยา อัศวะวิสิทธิ์ชัย เป็นเลขานุการคณะกรรมการตรวจสอบ

สำหรับในรอบปีบัญชี 2550 คณะกรรมการตรวจสอบ ได้มีการประชุมทั้งสิ้นรวม 4 ครั้ง
เพื่อสอบทานระบบบัญชีและระบบควบคุมภายใน
ตลอดจนรายงานทางการเงินทั้งรายไตรมาสและประจำปี ก่อนนำเสนอที่ประชุมคณะกรรมการบริษัทฯ
และเผยแพร่ต่อสาธารณชน การพิจารณาประเด็นต่าง ๆ กระทำด้วยความมีอิสระ
ซึ่งคณะกรรมการตรวจสอบได้ปฏิบัติตามหน้าที่ที่ได้รับมอบหมายจากคณะกรรมการบริษัทฯ
สรุปสาระสำคัญได้ดังนี้ :

1. การกำกับดูแลและสอบทานงบการเงินรายไตรมาส และงบการเงินประจำปี 2550

-   ได้กำกับดูแลและสอบทานงบการเงินรายไตรมาส และงบการเงินประจำปี 2550
    ตลอดจนเอกสารที่เกี่ยวข้อง ให้มีความถูกต้อง ครบถ้วน
    มีการเปิดเผยข้อมูลที่เพียงพอเชื่อถือได้ และสอดคล้องกับมาตรฐานการบัญชีที่รับรองทั่วไป

2. การกำกับดูแลการบริหารความเสี่ยง

-   ได้ทบทวนแนวทางการบริหารความเสี่ยงของบริษัทฯ
    ตลอดจนได้ติดตามผลการบริหารความเสี่ยงเป็นประจำทุกรายไตรมาส
    ความเสี่ยงยังอยู่ในระดับที่ยอมรับได้ ในปี 2550 มีความเสี่ยงที่สำคัญ ได้แก่
    การแข่งขันทางด้านราคาของสินค้า และความผันผวนของต้นทุนวัตถุดิบที่นำเข้าจากต่างประเทศ

3. การกำกับดูแลงานตรวจสอบระบบการควบคุมภายใน

-   ได้กำกับดูแล สอบทาน
    และให้ความเห็นในการปฏิบัติงานตรวจสอบระบบการควบคุมภายในตามแผนงานที่ได้รับอนุมัติแล้วทุกไตรมาส
    ผลการตรวจสอบเป็นการปรับปรุงงานด้านการบริหารเพื่อให้มีประสิทธิภาพเพิ่มขึ้น
    กำหนดให้มีการติดตามผลการแก้ไขปัญหาตามกำหนดเวลา
    ซึ่งฝ่ายบริหารได้ดำเนินการแก้ไขแล้ว

4. การพิจารณาเสนอแต่งตั้งผู้สอบบัญชี

-   คณะกรรมการตรวจสอบได้พิจารณาแล้วเห็นว่า ผู้สอบบัญชีของบริษัทฯ ในปี 2550
    ได้ปฏิบัติตามมาตรฐานการสอบบัญชีเป็นที่พอใจ และให้ความเห็นที่เป็นประโยชน์ต่อบริษัทฯ
    รวมทั้งมีคุณสมบัติถูกต้องตามประกาศเกี่ยวกับผู้สอบบัญชีของตลาดหลักทรัพย์แห่งประเทศไทย
    โดยจะได้นำเสนอต่อที่ประชุมคณะกรรมการบริษัทฯ เพื่อพิจารณา
    และนำเสนอต่อที่ประชุมผู้ถือหุ้นสามัญประจำปี 2551 เพื่อพิจารณาอนุมัติแต่งตั้งคุณบุญศรี
    โชติไพบูลย์พันธุ์ ผู้สอบบัญชีรับอนุญาตเลขที่ 3756 หรือคุณนิตยา เชษฐโชติรส
    ผู้สอบบัญชีรับอนุญาตเลขที่ 4439 หรือคุณวรรณาพร จงพีรเดชานนท์ ผู้สอบบัญชีรับอนุญาตเลขที่
    4098 แห่ง บริษัท เคพีเอ็มจี ภูมิไชย สอบบัญชี จำกัด เป็นผู้สอบบัญชีของบริษัทฯ ประจำปี
    2551 ต่อไป

5. เข้าร่วมประชุมผู้ถือหุ้นสามัญประจำปี 2550 เพื่อชี้แจงในเรื่องที่เกี่ยวกับคณะกรรมการตรวจสอบ

6. ให้ความเห็นเกี่ยวกับการปฏิบัติตามกฎหมายและกฎระเบียบต่าง ๆ ที่เกี่ยวข้อง
ตลอดจนข้อกำหนดของตลาดหลักทรัพย์แห่งประเทศไทย

โดยสรุปคณะกรรมการตรวจสอบเห็นว่า บริษัทฯ
ได้ปฏิบัติตามนโนบายการกำกับดูแลกิจการที่ดีเป็นสำคัญ
มีการติดตามและประเมินผลตามแผนปฏิบัติการที่ได้กำหนดไว้
ส่งผลให้ระบบการควบคุมภายในของบริษัทมีประสิทธิภาพเพียงพอ ไม่มีข้อบกพร่องที่เป็นสาระสำคัญ
สำหรับรายการที่เกี่ยวโยงเป็นรายการทางการค้าที่เป็นธุรกิจปกติทั่วไปอย่างสมเหตุสมผล ทั้งนี้
การจัดทำงบการเงินประจำปีสิ้นสุด ณ วันที่ 31 ธันวาคม 2550 เป็นไปอย่างถูกต้อง
มีการเปิดเผยข้อมูลอย่างเพียงพอและสอดคล้องกับมาตรฐานการบัญชี
ไม่มีเหตุการณ์ที่แสดงให้เห็นถึงปัญหาหรือรายการที่มีผลกระทบทางการเงินที่เป็นสาระสำคัญแต่อย่างใด